ยอดส่งออกรถยนต์ เดือนกันยายน 2564 กว่า 73,831 คัน เพิ่มขึ้นร้อยละ 15.47
นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยว่า การส่งออกรถยนต์สำเร็จรูป ในเดือนกันยายน 2564 มียอดส่งออก จำนวน 73,831 คัน มูลค่าการส่งออก 66,095.86 ล้านบาท เพิ่มขึ้นร้อยละ 15.47 จากเดือนเดียวกันของปีก่อน และเพิ่มขึ้นร้อยละ 23.94 จากเดือนสิงหาคมที่ผ่านมา ขณะที่ยอดส่งออกรถจักรยานยนต์ เดือนกันยายน 2564 จำนวน 69,179 คัน มูลค่าการส่งออก 5,250.81 ล้านบาท เพิ่มขึ้นร้อยละ 20.41 จากเดือนเดียวกันของปีก่อน ทั้งนี้เป็นผลมาจาก ได้รับชิปและชิ้นส่วนรถยนต์จากประเทศคู่ค้าที่คลายการล็อกดาวน์ จึงสามารถผลิตเพื่อส่งออกได้ถึงร้อยละ 58.04 ของยอดผลิตทั้งหมด เพื่อชดเชยเดือนสิงหาคม 2564 ที่ส่งออกต่ำสุดในรอบ 4 เดือน ทำให้ส่งออกได้เพิ่มขึ้นเกือบทุกตลาด ยกเว้นตลาดเอเชีย และตลาดอเมริกาเหนือที่ลดลง อย่างไรก็ตาม ภาพรวม 9 เดือนแรกของปี (ม.ค.-ก.ย.64) สามารถส่งออกรถยนต์สำเร็จรูปได้ จำนวน 677,481 คัน และรถจักรยานยนต์ จำนวน 720,341 คัน รวมมูลค่าการส่งออก 654,702.39 ล้านบาท โดยเพิ่มขึ้นร้อยละ 43.72 เมื่อเทียบกับปีที่ผ่านมา ทั้งนี้ ส.อ.ท. คาดการณ์ว่ายอดการผลิตรถยนต์ในปีนี้ จะทำได้เกินเป้าหมายที่ 1.6 ล้านคัน ภายหลังสถานการณ์โควิด-19 เริ่มมีแนวโน้มคลี่คลายลงสำหรับยอดการผลิตรถยนต์ในประเทศ เดือนกันยายน 2564 รวม 140,038 คัน และรถจักรยานยนต์ รวม 154,877 คัน ส่วนยอดการจำหน่ายรถยนต์ เดือนกันยายน 2564 รวม     56,871 คัน และรถจักรยานยนต์ รวม 109,879 คัน ส่งผลให้ในช่วง 9 เดือนแรกของปี (ม.ค.-ก.ย.) มียอดจำหน่ายรถยนต์ รวม 531,931 คัน ลดลงร้อยละ 0.5 เมื่อเทียบกับปีก่อน และรถจักรยานยนต์ รวม 1,202,205 คัน เพิ่มขึ้นร้อยละ 4.9 เมื่อเทียบกับปีก่อนหน้า